
A falusi és ökoturizmus helyzete és lehetőségei a Hódmezővásárhelyi kistérségben

A vidéki térségek felzárkóztatásának egyik lehetséges eszköze a turizmus. Az általam vizsgált Hódmezővásárhelyi kistérségben a falusi és ökoturizmus alapjai megtalálhatók. Kutatásom középpontjában a falusi és ökoturizmus keresletének és kínálatának felderítése állt. Primer kutatás keretében interjúkat készítettem a kistérség turizmusának domináns szereplőivel. A turisztikai keresletet intenzíven befolyásolja a szezonalitás; ennek negatív hatásait a programkínálat bővítésével és hatásosabb marketinggel lehetne mérsékelni. A kínálati oldalon megfigyelhető volt az együttműködés hiánya, ami megnehezíti, hogy a kistérség egy egységként lépjen fel a turisztikai versenyben. Azonnali cselekvésre van szükség az összefogás terén, melyben Hódmezővásárhely kezdeményező szerepet kell, hogy vállaljon. Ahhoz, hogy a turisták több napos térségben tartózkodása lehetővé váljon, a kistérség összes turisztikai szereplőjének kooperációjára szükség van.



